Drie kinders sterf in brandArgieffoto: Pixabay Drie kinders het doodgebrand toe ŉ brand Maandagaand in ŉ informele nedersetting in Philippi in die Wes-Kaap uitgebreek het. Theo Layne, woordvoerder van die Kaapstadse brandweer, het gesê brandbestryders is omstreeks 21:18 na die toneel in Browns Farm ontbied. Vier hutte is in die brand vernietig en twee seuns en ŉ meisie het doodgebrand. Dit is nie bekend hoe oud die kinders was nie. Volgens Layne is die oorsaak van die brand nog nie bekend nie en word dit deur die polisie ondersoek. Die brand kom ná ŉ soortgelyke voorval Sondag in Alexandra, Johannesburg, toe vier kinders doodgebrand het. Maroela Media het vroeër berig die twee ma’s van die kinders is ná die brand in hegtenis geneem op aanklag van kinderverwaarlosing aangesien hulle die kinders alleen by die huis gelaat en glo na ŉ sjebeen gegaan het.